Source: http://www.jogiforum.hu/hirek/39094
Timestamp: 2018-04-26 03:25:37
Document Index: 19332205

Matched Legal Cases: ['Kúria ', 'bíróság ', 'Kúria ', 'Kúria ', 'Kúria ', 'Kúria ']

A Kúria alkotmányellenesen korlátozta a Fidesz véleménynyilvánítási szabadságát - Az Alkotmánybíróság döntést hozott | hírek | Jogi Fórum
2018.04.10. Jogi Fórum / MTI
A "Nekünk Magyarország az első!" feliratú, magyar zászlót és Orbán Viktor miniszterelnök nagyméretű fotóját ábrázoló választási plakáttal kapcsolatos kúriai döntést az Ab megsemmisítette.
A Kúria a plakát kiadóját - a Fideszt - eltiltotta a további jogsértéstől.
A Fidesz a Kúria döntését megtámadta az Ab-n. A kormánypártnak ezzel kapcsolatban április 1-jén kiadott közleménye szerint a Fidesz minden választási plakátján az eddigi kampányokban megszokott gyakorlat szerint, a törvényi előírásoknak megfelelően szerepel impresszum, amelyből kiderül, hogy a Fidesz plakátjáról van szó. Továbbá az is olvasható rajta, hogy "április 8-án kétszer is szavazzon a Fideszre!". Így egyértelmű, hogy a Fidesz támogatására felszólító választási plakátról van szó - írták.
Az Ab kedden nyilvánosságra hozott határozata szerint a Kúria döntése alkotmányellenesen korlátozza az érintett jelölőszervezet - a Fidesz - véleménynyilvánítási szabadságát, ezért a kúriai döntést megsemmisítette.
Az Ab indoklásában többi között arra hívta fel a figyelmet, hogy a választási eljárásról szóló törvényben nem szerepel olyan korlátozás, amelyet a Kúria a törvény alapelveiből értelmezés útján kiolvasott, továbbá kampányidőszakban - az azon kívüli időszak szabályaihoz képest - bővül a véleménynyilvánítás lehetősége.
Kiüresíthető-e a közszereplők magánszférához való alapjoga? - Egyéni szabadság csak másokkal együttműködve - Konferencia (2018.04.24.)